**LIETUVOS RESPUBLIKOS ARCHITEKTŲ RŪMŲ TARYBA**

**SPRENDIMAS**

**DĖL LIETUVOS ARCHITEKTŲ RŪMŲ TARYBOS 2017 M. SAUSIO 26 d. SPRENDIMO NR. T17/01-1 „DĖL ARCHITEKTŲ KVALIFIKACIJOS TOBULINIMO ORGANIZAVIMO TVARKOS APRAŠO PATVIRTINIMO“ PAKEITIMO**

2019 m. kovo 13 d. Nr. T19/03-1

Vilnius

Vadovaudamasi Lietuvos Respublikos architektų rūmų įstatymo 8 straipsnio 3 dalies 4 punktu Lietuvos architektų rūmų taryba nusprendžia:

p a k e i s t i Architektų kvalifikacijos tobulinimo organizavimo tvarkos aprašą patvirtintą Lietuvos architektų rūmų tarybos 2017 m. sausio 26 d. sprendimų Nr. T17/01-1 „Dėl architektų kvalifikacijos tobulinimo organizavimo tvarkos aprašo patvirtinimo“ ir išdėstyti jį nauja redakcija (pridedama):

Pirmininkė Daiva Veličkaitė

PAKEISTA

Lietuvos architektų rūmų tarybos

2019 m. kovo 13 d. sprendimu Nr. T13/03-1

PATVIRTINTA

Lietuvos Respublikos architektų rūmų tarybos

2017 m. sausio 26 d. sprendimu Nr. T17/01-1

**ARCHITEKTŲ KVALIFIKACIJOS TOBULINIMO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Architektų kvalifikacijos tobulinimo organizavimo tvarkos aprašas (toliau – Aprašas) nustato architektų, Lietuvos Respublikos statybos įstatymo nustatyta tvarka įgijusių statybos techninės veiklos pagrindinių sričių vadovų ir (ar) Lietuvos Respublikos teritorijų planavimo įstatymo nustatyta tvarka įgijusių teritorijų planavimo vadovų atestatus (toliau – atestuoti architektai), kvalifikacijos tobulinimo kursų organizavimo tvarkos ir kvalifikacijos tobulinimo mokymo programų sudarymo reikalavimus.

2. Aprašas taikomas atestuotiems architektams, taip pat aukštosioms mokykloms, asociacijoms, sąjungoms, mokymų įstaigoms, kurios pagal Lietuvos Respublikos statybos įstatymą ir (ar) Lietuvos Respublikos teritorijų planavimo įstatymą turi teisę arba siekia įgyti teisę rengti atestuotų architektų kvalifikacijos tobulinimo kursų mokymo programas ir organizuoti kvalifikacijos tobulinimo kursus (toliau – Organizacijos).

3. Aprašo II skyriuje pateikti atestuotų architektų kvalifikacijos tobulinimo mokymo programų (toliau – Programų) sudarymo reikalavimai taikomi Programoms, rengiamoms po šio Aprašo įsigaliojimo. Anksčiau patvirtintų Programų įgyvendinimui taikomi Aprašo III-VII skyriai.

**II SKYRIUS**

**PROGRAMŲ SUDARYMO reikalavimai**

4. Organizacijų parengtas Programas, skirtas statybos techninės veiklos pagrindinių sričių vadovams, gavusi Rūmų išvadą dėl Programos atitikimo Aprašo reikalavimams, derina Lietuvos Respublikos aplinkos ministerija (toliau – Aplinkos ministerija). Programas, skirtas teritorijų planavimo vadovams, derina Rūmai. Tuo atveju, jei Programa ar tam tikros joje nurodytos temos yra skirtos abiejų sričių vadovams turintiems asmenims, Programa derinimui pateikiama Aplinkos ministerijai ir Rūmams. Rūmų sprendimus dėl programų derinimo ir išvados Aplinkos ministerijai pateikimo priima Rūmų pirmininkas, atsižvelgęs į Rūmų tarybos pastabas.

5. Programoje pateikiami šie duomenys:

5.1. Programos pavadinimas;

5.2. kvalifikacijos tobulinimo kursus (toliau – Kursai) rengianti organizacija;

5.3. Kursų temos ir jų turinys. Jei ta pačia tema bus rengiami keli skirtingo turinio Kursai, programoje nurodomi atitinkamos temos potemių pavadinimai;

5.4. Programoje nurodytų temų priskyrimas statybos techninės veiklos pagrindinių sričių vadovams ir (ar) teritorijų planavimo vadovams;

5.5. kvalifikacijos tobulinimo metodika;

5.6. Kursų apimtis;

5.7. Kursų lektoriai ir jų kvalifikacija;

5.8. Programos viešinimo tvarka;

5.9. informacijos apie kursus skelbimo tvarka;

5.10. Kvalifikacijos tobulinimą patvirtinančio dokumento forma.

6. Programos pavadinimas–trumpa frazė, bendrais bruožais nusakanti Programos esmę. Programos pavadinime rekomenduojama nurodyti „Architektų kvalifikacijos tobulinimo programa“ ir vadovus, kurių kvalifikacijos tobulinimui skirta Programa (statybos techninės veiklos pagrindinių sričių vadovams ir (ar) teritorijų planavimo vadovams), teisinių ir profesinių žinių tobulinimo sritis.

7. Programoje nurodomas Kursus rengiančios organizacijos ir, jei reikia, jų padalinio pavadinimas, juridinio asmens kodas, adresas, telefonas, elektroninio pašto adresas, interneto svetainės adresas, įkūrimo metai, veiklos pobūdis, patirtis rengiant kursus.

8. Į Programas gali būti įtraukiamos temos, skirtos plėsti jau turimas atestuotų architektų teisines ir profesines žinias, jas sisteminti, suteikti naujų žinių bei įgūdžių, supažindinti su naujais teisiniais reikalavimais, terminais, metodikomis, naujovių taikymo vykdant atestuoto architekto veiklą būdais.

9. Programoje atskleidžiamas temų turinys, apibūdinant teisines ir (ar) profesines žinias, kurias atestuotas architektas įgys (papildys, susistemins, atnaujins) išklausęs Kursus.

10. Programoje pateikiamų temų turinys turi būti susijęs su atestuotų architektų profesinėmis ir teisinėmis žiniomis, apibrėžtomis Lietuvos Respublikos reglamentuojamų profesinių kvalifikacijų įstatyme, Aplinkos ministro patvirtintoje Profesinių ir teisinių žinių egzamino programą Lietuvos Respublikos ir užsienio architektams, siekiantiems Lietuvos Respublikoje eiti teritorijų planavimo vadovų pareigas, Aplinkos ministro patvirtintoje Profesinių ir teisinių žinių egzaminų programą Lietuvos Respublikos ir užsienio architektams, siekiantiems Lietuvos Respublikoje eiti statybos techninės veiklos pagrindinių sričių vadovų pareigas, Kultūros ministro ir Aplinkos ministro patvirtintoje Profesinių ir teisinių žinių egzamino programą Lietuvos ir užsienio architektams, siekiantiems Lietuvos Respublikoje eiti nekilnojamojo kultūros paveldo apsaugos specialiojo teritorijų planavimo vadovų pareigas. Programoje negali būti temų, skirtų konkretaus gamintojo, tiekėjo ir(ar) paslaugų teikėjo produkcijos ir(ar) paslaugų pristatymui.

11. Programoje pažymima, kuriems atestuotiems architektams (statybos techninės veiklos pagrindinių sričių vadovams ir (ar) teritorijų planavimo vadovams) yra skiriama visa Programa arba atskiros joje nurodytos temos.

12. Apibrėžiant kvalifikacijos tobulinimo metodiką, nurodoma kokiu būdu (forma) atestuoti architektai gali tobulinti kvalifikaciją pagal Programą. Galimi kvalifikacijos tobulinimo būdai (formos) yra paskaitos, seminarai, diskusijos, konferencijos.

13. Kiekvienos temos atžvilgiu nurodoma Kursų trukmė valandomis. Programoje gali būti nurodoma minimali ir maksimali Kursų trukmė. Vieną Kursų valandą sudaro viena akademinė valanda, skirta darbui, ir 15 minučių pertrauka.

14. Programoje pateikiami duomenys apie temas pristatančius lektorius, nurodant jų vardus, pavardes, mokslinius ir (ar) pedagoginius laipsnius, darbovietes, pareigas, kitą jų kvalifikaciją pagrindžiančią informaciją. Lektorių kvalifikacija turi atitikti Programoje nurodytų temų turinį. Teikiant Programą derinimui, prie Programos pridedami lektorių gyvenimo aprašymai (CV).

15. Rekomenduojama Aprašo 12-17 punktuose nurodytus duomenis pateikti lentelėje:

|  |  |  |  |  |  |
| --- | --- | --- | --- | --- | --- |
| Eil. Nr. | Kvalifikacijos tobulinimo temos pavadinimas | Kvalifikacijos tobulinimo būdas (forma) | Kursų trukmė | Atestuoti architektų, kuriems skiriami kursai, kvalifikacija (pareigos) | Lektorius ir jo kvalifikacija |

16. Programoje taip pat nurodomi Programos ir jos pagrindu rengiamų Kursų viešinimo būdai. Šie būdai turi atitikti Aprašo III skyriuje pateiktus reikalavimus.

17. Programos prieduose pateikiama Kursų pažymėjimo forma, kurios turinys turi atitikti ~~šio~~ Aprašo IV skyriuje pateiktus reikalavimus.

18. Suderinta Programa turi būti patvirtinta Kursus rengiančios organizacijos vadovo.

**III SKYRIUS**

**PROGRAMŲ PASKELBIMAS IR INFORMACIJOS APIE KURSUS VIEŠINIMAS**

19. Aprašo nustatyta tvarka suderintos ir patvirtintos Programos skelbiamos Organizacijų interneto svetainėse.

20. Organizacijų sąrašas su suderintomis ir patvirtintomis Programomis skelbiamas Rūmų interneto svetainėje www.architekturumai.lt.

21. Informacija apie Kursus viešinama Organizacijos pasirinktu būdu.

22. Skelbime apie Kursus privalomai nurodoma:

22.1. Organizacija;

22.2. Kursų temos ir, jei numatyta Programoje, potemės(-ių) pavadinimas(-ai).

22.3. Kursų temos ir (ar) potemės(-ių) turinys;

22.4. Kursų lektorius(-iai);

22.5. vadovai, kuriai skiriami Kursai (statybos techninės veiklos pagrindinių sričių vadovams ir (ar) teritorijų planavimo vadovams);

22.6. Kursų data, vieta, trukmė (akademinėmis valandomis);

22.7. Kursų kaina, Kursų rėmėjai (jei jų yra);

22.8. Programos suderinimo dokumentas, jo numeris ir data;

22.9. Pažymėjimų išdavimo tvarka.

**IV SKYRIUS**

**KURSŲ ORGANIZAVIMO TVARKA. PAŽYMĖJIMŲ IŠDAVIMAS**

23. Kursai vykdomi vadovaujantis Aprašo ir suderintos Programos reikalavimais.

24. Kursus veda Programoje nurodytas(-i) lektorius(-iai).

25. Kursų dalyviai registruojami. Kursų dalyvis prieš Kursų pradžią pasirašo dalyvių sąraše.

26. Kvalifikacijos tobulinimą patvirtinantys dokumentai (toliau – Pažymėjimai) išduodami pasibaigus Kursams, juos išklausiusiems dalyviams.

27. Pažymėjimuose nurodoma:

27.1. Organizacija;

27.2. Kursų temos ir, jei numatyta programoje ir skelbime, potemės(-ių) pavadinimas.;

27.3. Kursų lektorius(-iai);

27.4. vadovai, kuriems skiriami Kursai (statybos techninės veiklos pagrindinių sričių vadovams ir (ar) teritorijų planavimo vadovams);

27.5. Kursų data, vieta, trukmė (akademinėmis valandomis);

27.6. Programos suderinimo dokumentas, jo numeris ir data.

28. Pažymėjimas tvirtinamas Organizacijos vadovo ar jo įgalioto asmens parašu ir Kursus rengiančios organizacijos antspaudu (jei jis naudojamas). Šalia įgalioto asmens pavardės nurodoma įgaliojimo dokumentas, jo numeris ir data.

29. Už Kursų atitikimą Aprašo ir suderintos Programos reikalavimams atsako Organizacija.

**V SKYRIUS**

**KVALIFIKACIJOS TOBULINIMO VERTINIMAS**

30. Atestuoti architektai, įgiję statybos techninės veiklos pagrindinių sričių vadovų atestatą, privalo išklausyti ne mažiau kaip 20 valandų paskaitų pagal Programas, skirtas statybos techninės veiklos pagrindinių sričių vadovams.

31. Atestuoti architektai, įgiję teritorijų planavimo vadovų atestatą, privalo išklausyti ne mažiau kaip 20 valandų teritorijų planavimo dokumentų rengimo, teisinių ir profesinių žinių srities paskaitų pagal Programas, skirtas statybos techninės veiklos pagrindinių sričių vadovams.

32. Tuo atveju, jei Kursų tema pagal Programą yra skirta tiek statybos techninės veiklos pagrindinių sričių vadovams, tiek teritorijų planavimo vadovams, šių Kursų valandos abi kvalifikacijas turinčiam atestuotam architektui įskaitomos į reikalaujamą valandų skaičių pagal abi kvalifikacijas.

33. Tuo atveju, jei iki Aprašo įsigaliojimo įvykdytų Kursų Pažymėjimuose nėra nurodyta kuriems vadovams jie buvo skirti, laikoma, kad šie Kursai buvo skirti tiek statybos techninės veiklos pagrindinių sričių vadovams, tiek teritorijų planavimo vadovams.

34. Atestuotų architektų kvalifikacijos tobulinimo vertinimą atlieka Rūmai.

35. Atestuotų architektų kvalifikacijos tobulinimo vertinimas atliekamas Aprašo, Aplinkos ministro Architektų atestavimo ir teisės pripažinimo tvarkos aprašo, Aplinkos ministro patvirtinto Teritorijų planavimo vadovų atestavimo tvarkos aprašo ir Rūmų Tarybos patvirtinto Atestavimo vidaus aprašo nustatyta tvarka.

36. Kvalifikacijos tobulinimo vertinimas vykdomas remiantis Vidaus atestavimo aprašo nustatyta tvarka Rūmams pateiktomis Pažymėjimų kopijomis.

37. Kvalifikacijos tobulinimas laikomas tinkamu, jei vertinimui yra pateikiami ne mažiau kaip 5 (penkių) išklausytų Kursų skirtingomis temomis Pažymėjimai.

38. Išklausytų Kursų ta pačia tema valandos įskaitomos vieną kartą. Tuo atveju, jei Kursus rengianti organizacija rengia Kursus pagal Programoje nurodytą temą ir potemę(-es), Pažymėjime turi būti nurodyta Kursų tema ir potemė(-ės). Kursai, išklausyti pagal tą pačią temą, tačiau skirtingas potemes, skaičiuojami atskirai. Šis punktas netaikomas iki Aprašo įsigaliojimo dienos išduotiems Pažymėjimams.

39. Kvalifikacijos tobulinimo vertinimo metu Rūmai gali pateikti paklausimą Kursus rengiančiai organizacijai dėl Pažymėjimo tikrumo ir (ar) Kursų organizavimo tvarkos. Nustačius, kad atestuotas architektas Rūmams pateikė Aprašo reikalavimų neatitinkantį Pažymėjimą (jo kopiją) arba kad Kursai buvo rengiami nesilaikant Aprašo ir (ar) suderintos Programos reikalavimų, Pažymėjime nurodytas kvalifikacijos tobulinimo kursų valandų skaičius nėra įskaitomas.

40. Nustačius, kad Kursus rengianti organizacija rengdama Kursus pažeidžia Aprašo ar suderintos Programos reikalavimus, sprendimas dėl Programos suderinimo gali būti panaikintas.

**VI SKYRIUS**

**INFORMACIJOS APIE KVALIFIKACIJOS TOBULINIMĄ SAUGOJIMAS**

41. Organizacijos saugo šią informaciją apie įvykdytus Kursus pagal patvirtintas Programas:

41.1. Kursų data, vieta, trukmė;

41.2. Kursų dalyvių sąrašas su dalyvių parašais;

41.3. Kursų temos ir, jei numatyta Programoje ir Skelbime, potemės(-ių) pavadinimas pagal suderintą Programą;

41.4. Išduotų Pažymėjimų numeriai ir išdavimo data;

41.5. Asmenų, gavusių Pažymėjimus, vardai, pavardės.

42. Informacija saugoma įstatymų nustatyta tvarka ir, iškilus poreikiui, pateikiama Rūmams.

\_\_\_\_\_\_\_\_\_\_\_\_\_\_